Min gamle opvaskemaskine valgte at gå til de evige opvaskemarker, og jagten gik ind på en ny. Valget faldt på en tilsyneladende fin fætter fra Elgiganten ved navn Bosch til kun 2555,- Rørende billigt. Måske næsten også FOR billigt? Min bror sagde, at jeg skulle gå langt udenom modeller med plastik inderkar, da de ikke tørrede ordentligt. På specifikationerne for den billige model fremgik det ikke, om inderkaret var af metal eller plastik, så jeg ringede til en meget sød og veloplyst ung herre ved navn Kristian. 

Uden tøven, kunne han oplyse, at den billige opvaskemaskine havde metalbund. Glæden ville ingen ende tage... Det var jo et fund til prisen, og jeg kunne tilmed få en "boss" i køkkenet... :-D

På hjemmesiden stod der, at man kunne vælge ekspreslevering imod en beskeden betaling på 200 kr. Da huset skulle være fyldt med gæster i den kommende weekend, og der ville være tilgængelige mandfolk til installation af dyret der, tænkte jeg, at jeg ville flotte mig og købe levering til om lørdagen. Tillader mig lige at copy-paste fra Elgigantus' hjemmeside: "Leveringstidspunktet for denne leveringstype er altid i intervallet mellem 8:00-17:00!
Ønsker du derimod at modtage dine varer hurtigst muligt eller på et mere præcist tidspunkt, kan du vælge en "Ekspreslevering". På "Ekspresleveringen" har du altid mulighed for at vælge den først ledige tid og der er desuden også mulighed for at vælge leveringer om lørdagen. På leveringer med Opbæring har du desuden mulighed for at specificere tidsintervallerne mere præcist, som f.eks 8:00-13:00, 12:00-17:00 eller 16:00-21:00 (afhængig af kapacitet og område i DK)". 

Jeg læser tydeligt ordet LØRDAG. Men det kunne ikke lade sig gøre. I stedet kunne jeg få den "ekspresleveret" til om tirsdagen... ikke meget ekspres over det, men jeg hopper på limpinden. Og som lovet - alt for mange dage og store bunker opvask senere - dukker dyret op. Sød, sød chauffør kører den helt hen til min dør, og jeg går i gang med min begrænsede viden, slappe overarme og værktøjskasse...

Jeg lukker for hovedhanen (klog af skade... skal ikke have svømmepøl i køkkenet igen). Får afmonteret vandtilslutning, afløb og stik og bakset opvaskemaskinen ud i forhaven, hvor den nye venter utålmodigt. Får bekræftet af brormand, at stikket på den nye skal klippes af, og jeg skal sætte et nyt kraftstik på. Det kan jeg godt finde ud af :) Kæmper med at få vandtilførslen på (kan på ingen måde finde ud af om den skal højre eller venstre om), men det lykkes til sidst at få gevindet til at tage fat. Så mangler jeg kun afløbsslangen, og det går nogenlunde med det. 

Så skal maskinen bare på plads i hullet og bakses op på de klodser, som de forrige ejere har klodset den gamle maskine op med. Efter utallige forsøg med at tippe, skrue (meget, meget stramme) ben op og ned, må jeg sande, at jeg ikke kommer videre før jeg har haft gang i koben til at fjerne opklodsning med, nedstryger til plastiklister og fukssvans til at skære soklen ned med. Så NU spiller det endelig!

Skruer på benene, er ved at tude over, at det skal være så besværligt, men er stædig. Jeg vil selv!!! Endelig står den der. På højeste niveau, men den står der. Jeg åbner maskinen, for nu skal der festes og vaskes op, og jeg drømmer om et tomt køkkenbord og en håndvask, der ikke er fyldt med opvask. 

Og så... til min gru ser jeg, at inderkaret er af PLASTIK!!! Den friske sælger-KRISTIAN var fuld af løgn. Jeg er rasende. Ikke sådan sparken-til-tingene-rasende. Bare vred. Jeg har spildt 4-5 timer af mit liv pga sådan et fjols. Og nu kan jeg ikke engang vaske op alligevel. 

Ringer til kundeservice. De er søde og beklager. Og lover mig gratis opbæring og installering af en ny maskine. Bliver stillet om til en sælger. Bliver afbrudt og sælger ringer ikke tilbage. Ringer op igen. Ny sælger. Forklarer sagen igen. Vi bliver enige om en anden maskine, der dog er en smule dyrere end den, jeg i sin tid valgte, en Siemens til 2999. (+200 kr., som jeg jo betalte forgæves for at få den anden "ekspresleveret").

For at kunne kreditere den gamle maskine og sælge mig den nye, skal han bare lige bruge mine kreditkortoplysninger... (Det trick prøvede den kære løgnagtige sælger-Kristian også). Da jeg ikke vil udlevere mine kreditkortoplysninger, kan han ikke hjælpe mig. Bliver en smule fornærmet faktisk. "Men jeg kan jo selv gå ind og bestille varen, og så ringe ind om en time, så skal vi nok slette faktureringslinierne med opbæring og installering". 

Som sagt, så gjort. Taler med en sød pige (nr. 4 eller 5 den dag), der lover mig at slette opbæring og installering og undersøge, om jeg kan få leveret opvaskemaskinen en dag tidligere, og ringe tilbage dagen efter. Det gør hun ikke. Så jeg venter endnu en dag på min "ekspresbestilte" opvaskemaskine, som bliver leveret om fredagen (en uge efter bestilling) og opsat af meget flink og sød montør. Ingen klager der.

Da jeg får min faktura, kan jeg se, at jeg ikke er blevet krediteret for opbæring og installering, og må endnu engang igennem telefonvalgsmenuen, og endnu engang forklare min sag. Efter en del parlamenteren imellem 2 kundeservicemedarbejdere, lover de mig, at de nok skal sørge for, at det bliver krediteret om lørdagen.

Tirsdag tjekker jeg mit kontoudtog, og kan se, at der IKKE er blevet krediteret noget fra Elgiganten, og tager endnu engang fat i kundeservice, der forklarer, at der kan gå op til 3 dage, fra den er blevet krediteret, til jeg får pengene - og at den er blevet krediteret - ikke lørdag - men mandag. 

Jeg er utilfreds med, at jeg skal vente på at få mine penge retur, fordi Elgiganten leverer dårlig kundeservice og fejlinformerer mig om det produkt, jeg ønsker at købe. Det er for dårligt, at Elgiganten ikke overholder det, de lover. Nemlig at slette opbæring og installering INDEN I fakturerer. Jeg er sikker på, at det er teknisk muligt, og det blot skyldes slendrian og ligegyldighed fra jeres side. 

Og så synes jeg, at Kristian, der var på arbejde d 24/10 om aftenen i jeres hvidevareafdeling, skal have en røffel. Dels for at lyve. Dels for at være ubehøvlet, da jeg beder om hjælp til at bestille over internettet. Der kom en oplysning om, at der var "fejl i leveringsadressen", selv om min adresse var korrekt udfyldt. Det kunne han ikke afhjælpe. Men han tilbød at bestille varen for mig, hvis bare jeg ville udlevere mine kreditkortoplysninger. Da jeg nægtede det, kunne han ikke hjælpe mig. Han sagde "Farvel og brugte et grimt ord" og slettede den ordre han havde gang i. Meget underlig opførsel.

Næste gang handler jeg et andet sted.